**Liite 2 Ohjeita ja mallikysymyksiä ryhmänohjaajan haastatteluja varten**

**Ohjeita ryhmänohjaajan haastattelua varten**

**Ennen haastattelua**

1. Pohdi haastattelun tavoitteita: Opiskelijaan tutustuminen, opintojen sujumisesta keskusteleminen sekä tuen ja neuvojen antaminen opiskelijalle.

2. Tiedota opiskelijaa haastatteluajasta etukäteen.

3. Valmistaudu opiskelijan kohtaamiseen keräämällä taustatietoa esimerkiksi Wilmasta. Valmistaudu antamaan myönteistä palautetta.

4. Haastattelun kesto on rajattu. Pidä kiinni sovitusta ajasta. Sovi opiskelijan kanssa jatkosta, jos huomaat, että opiskelijan tilanne vaatii lisäaikaa ja -tukea sinulta tai joltakulta muulta.

5. Varmista haastattelulle rauhallinen tila.

6. Pyri pitämään haastattelut opiskelijan koulutuntien ulkopuolella.

7. Mieti sopiva ajoitus haastattelulle ja huomioi myös opiskelijoiden toiveet.

8. Älä varaa samalle päivälle liian monta haastattelua.

9. Yritä luoda rento tunnelma haastatteluun. Vaikka käytettävä aika on lyhyt, haastattelun pitäisi olla kiireetön.

**Haastattelun aikana**

1. Kerro alussa lyhyesti haastattelun tarkoitus: kyseessä ei ole yksipuolinen haastattelu tai kuulustelu vaan keskustelutuokio, jossa opiskelija voi kertoa esimerkiksi tunnelmiaan, kuulumisiaan ja ajatuksiaan opinnoista.

2. Keskity opiskelijaan ja kannusta häntä, anna myönteistä palautetta.

3. Hyödynnä halutessasi haastattelua varten laadittuja mallikysymyksiä.

4. Madalla kynnystä kysyä mitä tahansa.

5. Keskustele opiskelijan hyvinvoinnista, opinnoista, tunnelmista, tai muista ajankohtaisista asioita, joita opiskelija nostaa esiin.

6. Ohjaa tarvittaessa opiskelija esimerkiksi opinto-ohjaajalle.

7. Haastattelun lopussa kysy vielä opiskelijalta, onko opiskelijalla jotain kysyttävää.

**Haastattelun jälkeen**

1. Pohdi, mikä onnistui ja mikä ei ehkä sujunut niin hyvin kuin olit toivonut. Kollegan kanssa keskustelua kannattaa tarvittaessa hyödyntää.

2. Kirjaa tarvittavat asiat muistiin esimerkiksi Wilmaan.

3. Tee ne toimenpiteet, joista mahdollisesti sovitte haastattelussa opiskelijan kanssa.

4. Seuraa opiskelijan hyvinvointia, käyttäytymistä, opintomenestystä ja poissaoloja, ja kutsu tarvittaessa uuteen tapaamiseen.

**Mallikysymyksiä ryhmänohjaajan haastatteluja varten**

Valitse sopivimmat kysymykset.

1. Mitä kuuluu? (voit hyödyntää esimerkiksi [Opetushallituksen tunnejanaa](https://www.oph.fi/fi/oppimateriaali/mun-elama-ohjausmateriaalia-erityisopetukseen-opettajan-opas/tunnetaidot/tunteiden-2))

2. Miten kuljet koulumatkasi, kauanko matka kestää?

3. Ovatko lukion käytänteet ja koulurakennus tulleet tutuiksi?

4. Miten lukio on lähtenyt käyntiin?

5. Miten hyvin lukio on vastannut odotuksiasi?

6. Mitä mieltä olet lukion ilmapiiristä? Viihdytkö lukiossa?

7. Onko sinua kiusattu tai oletko huomannut kiusaamista koulussa?

8. Syötkö kouluruoan päivittäin? Jos et, miksi?

9. Miten jaksat koulupäivät? Miten olet kokenut 75 minuutin oppitunnit?

10. Miten tyytyväinen olet arvosanoihisi?

11. Mitkä opintojaksot ovat mennyt hyvin?

12. Missä oppiaineissa on ollut vaikeuksia ja missä olisit kaivannut eniten tukea?

13. Onko opiskelusuunnitelmasi kunnossa?

14. Miten olet mielestäsi onnistunut kokeisiin valmistautumisessa?

15. Miten koet oman hyvinvointisi tällä hetkellä?

16. Kuinka paljon käytät aikaa iltaisin ja viikonloppuisin koulutehtävien parissa?

17. Käytätkö mielestäsi liikaa/liian vähän aikaa opiskeluun?

18. Mitä harrastat?

19. Miten vietät arki-illat? Entä viikonloput?

20. Nukutko mielestäsi riittävästi?

21. Paljonko käytät aikaa päivittäin puhelimen ja tietokoneen ääressä?

22. Käytkö töissä opiskelun ohessa? Jos käyt, kuinka usein?

23. Onko sinulla kavereita/ystäviä koulussa ja vapaa-aikana?

24. Mitä haluat kertoa kodistasi?

25. Saatko mielestäsi riittävästi tukea opiskeluusi ja elämääsi koulun/kodin aikuisilta?

26. Mistä olet onnellinen, erityisen tyytyväinen, ylpeä?

27. Onko elämässäsi jotain, jonka toivoisit olevan toisin? Mitä? Miksi?

28. Mitä haluaisit tehdä lukion jälkeen?

29. Onko sinulla parannusehdotuksia lukio-opiskeluun tai käytänteisiin liittyen?

30. Mitä haluaisit ottaa vielä lopuksi esille/mitä haluaisit kysyä?

Kiitos!